CELEX: 32014R0772
Language: fi
Date: 2014-07-14
Title: Komission täytäntöönpanoasetus (EU) N:o 772/2014, annettu 14 päivänä heinäkuuta 2014, tiettyjen Euroopan meri- ja kalatalousrahastosta rahoitettavien toimien tukikelpoisten menojen kokonaismäärään sovellettavien julkisen tuen intensiteettiä koskevien sääntöjen vahvistamisesta

16.7.2014   
            
            
               FI
            
            
               Euroopan unionin virallinen lehti
            
            
               L 209/47
            
         KOMISSION TÄYTÄNTÖÖNPANOASETUS (EU) N:o 772/2014,
   annettu 14 päivänä heinäkuuta 2014,
   tiettyjen Euroopan meri- ja kalatalousrahastosta rahoitettavien toimien tukikelpoisten menojen kokonaismäärään sovellettavien julkisen tuen intensiteettiä koskevien sääntöjen vahvistamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 508/2014 (1) ja erityisesti sen 95 artiklan 5 kohdan,
   sekä katsoo seuraavaa:
   
               (1)
            
            
               Asetuksen (EU) N:o 508/2014 95 artiklan 1 kohdassa vahvistetaan yleiset säännöt, jotka koskevat julkisen tuen intensiteettiä, jota sovelletaan Euroopan meri- ja kalatalousrahastosta (EMKR) rahoitettavan toimen tukikelpoisten menojen kokonaismäärään.
            
         
               (2)
            
            
               Asetuksen 95 artiklan 4 kohdassa säädetään poikkeuksena julkisen tuen intensiteettiä koskevista prosenttiyksikköjen korotuksista, joita sovelletaan asetuksen (EU) N:o 508/2014 liitteessä I vahvistettuihin tietyn tyyppisiin toimiin. Jotta ei vaaranneta yhteisen kalastuspolitiikan, jäljempänä ’YKP’, uudistuksen jatkuvuutta, asetuksen (EU) N:o 508/2014 94 artiklan 3 kohdan c alakohdassa ja 69 artiklan 2 kohdassa rajoitetaan samalla EMKR:n tuki tietyn tyyppisiin toimiin ottamalla käyttöön alennettu osarahoitusosuus. Tämä näkyy myös asetuksen (EU) N:o 508/2014 liitteessä I luetelluissa tuen intensiteettiä koskevien prosenttiyksikköjen korotusten eri tasoissa. Tiettyjen asetuksen (EU) N:o 508/2014 liitteessä I vahvistettujen edellytysten täyttämisellä voidaan siis korottaa julkisen tuen intensiteettiä koskevia prosenttiyksikköjä tai siitä on seurattava julkisen tuen intensiteettiä koskevien prosenttiyksikköjen vähennys.
            
         
               (3)
            
            
               Sen vuoksi on tarpeen varmistaa, ettei tuen intensiteettiä koskevien prosenttiyksikköjen korotusten kasautuminen silloin, kun useat asetuksen (EU) N:o 508/2014 liitteessä I vahvistetut edellytykset täyttyvät yhden toimen kohdalla, vaaranna YKP:n tavoitteiden saavuttamista eikä johda liiallisiin korvauksiin tai markkinasääntöjen liialliseen vääristymiseen kalastus- ja vesiviljelyalalla.
            
         
               (4)
            
            
               Tästä syystä, jos toimi täyttää asetuksen (EU) N:o 508/2014 liitteessä I vahvistetut edellytykset, joiden perusteella prosenttiyksikköjä voidaan korottaa enemmän, jäsenvaltiot voivat soveltaa korotettua julkisen tuen intensiteettiä. Jos asetuksen (EU) N:o 508/2014 liitteen I edellytyksistä täyttyy useampi kuin yksi, jolloin prosenttiyksikköjä voitaisiin korottaa useamman kerran yhden toimen osalta, mahdollinen korotus olisi kuitenkin rajoitettava suurimpaan mahdolliseen korotukseen. Jos asetuksen (EU) N:o 508/2014 liitteen I edellytyksistä täyttyy useampi kuin yksi, mistä seuraa prosenttiyksikköjen vähennyksiä yhden toimen osalta, vähennys olisi kuitenkin rajoitettava suurimpaan mahdolliseen vähennykseen.
            
         
               (5)
            
            
               Tietyn tyyppisten asetuksen (EU) N:o 508/2014 liitteessä I vahvistettujen toimien prosenttiyksikköjen vähennysvelvoitteen noudattamiseksi silloin, kun yhteen toimeen voidaan samanaikaisesti soveltaa yhtä tai useampaa prosenttiyksikköjen korotusta tai vähennystä useiden asetuksen (EU) N:o 508/2014 liitteen I edellytysten täyttymisen perusteella, mahdollisia korotuksia ei tulisi ottaa huomioon vaan olisi sovellettava ainoastaan suurinta vähennystä.
            
         
               (6)
            
            
               Tässä asetuksessa säädettyjen toimenpiteiden ripeän soveltamisen varmistamiseksi tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
         
               (7)
            
            
               Tässä asetuksessa säädetyt toimenpiteet ovat Euroopan maatalouden ohjaus- ja tukirahastokomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Julkisen tuen erityinen tuki-intensiteetti
   Siinä tapauksessa, että useat asetuksen (EU) N:o 508/2014 liitteessä I vahvistetuista edellytyksistä täyttyvät yhden toimen kohdalla, mainitussa liitteessä säädettyjä eri julkisen tuen intensiteettiä koskevien prosenttiyksikköjen lisäkorotuksia ja vähennyksiä sovelletaan seuraavasti:
   
               a)
            
            
               jos asetuksen (EU) N:o 508/2014 liitteen I mukaan on sovellettava useita prosenttiyksikköjen korotuksia, voidaan soveltaa ainoastaan suurinta näistä korotuksista;
            
         
               b)
            
            
               jos asetuksen (EU) N:o 508/2014 liitteen I mukaan on sovellettava useita prosenttiyksikköjen vähennyksiä, sovelletaan ainoastaan suurinta näistä vähennyksistä;
            
         
               c)
            
            
               jos toimeen voidaan soveltaa yhtä tai useampaa prosenttiyksikköjen lisäkorotuksista ja samaan aikaan yhtä tai useampaa prosenttiyksikköjen vähennyksistä, joita tarkoitetaan asetuksen (EU) N:o 508/2014 liitteessä I, sovelletaan ainoastaan suurinta vähennystä.
            
         2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 14 päivänä heinäkuuta 2014.
      
         
            Komission puolesta
         
         
            Puheenjohtaja
         
         Jose Manuel BARROSO
      
   
   
      (1)  EUVL L 149, 20.5.2014, s. 1.